Fjala – Parlamenti i nxënësve 

Të dashur deputetë, kolegë të Parlamentit të Nxënësve

Si deputete prej tre legjislaturash, nuk kam ardhur ndonjëherë më me qejf se sa sot dhe nuk e kam parë këtë sallë më të bukur, më energjike dhe me një frymë kaq pozitive e bashkëpunuese që rezonon në çdo cep të saj. 
Se ne deputetët më të rritur, ç’është e vërteta, edhe ngremë ndonjëherë zërin këtu, edhe themi ndonjë fjalë jo të hijshme ose të pamenduar mirë, prandaj ky qëndrim shumë qytetar i juaji sot, na tregon se edhe ju mund të jeni model për ne, se si demokracia mund të funksionojë mbi të drejtën për të respektuar fjalën, mendimin dhe qëndrimin e tjetrit.

Dua sot të përshëndes të gjithë anëtarët e legjislaturës III të Parlamentit të Nxënësve dhe t’i falënderoj për me zemër për punën, modelin, përpjekjet për të qenë zë dhe mbështetje për bashkëmoshatrët në komunitetet, qytetet, fshatrat e gjithë Shqipërisë, 

si dhe të mirëpresim legjislaturën e 4 të këtij parlamenti, jo vetëm si një kalim formal mandatesh, por për të konsoliduar vazhdimësinë e këtij institucioni, që nga legjislatura në legjislaturë, po shfaq qëndrueshmëri, rritje proaktive në nivelet e komunikimit si dhe nisma e ide që na ndihmojnë edhe në konsolidimin e politikave arsimore.

Të dashur deputetë – dhe unë kështu do t’ju quaj - ju nuk duhet të harroni se ky titull nuk është vetëm prestigj. 
Ju jeni këtu sepse bashkëmoshatarët, shokët tuaj, përmes votës ju kaë dhënë besimin e tyre për t’i përfaqësuar në nevojat, shqetësimet, sfidat dhe dëshirat që ata kanë, prandaj zëri juaj duhet të jetë vullneti i tyre.

Roli juaj është të ndërtoni një rrjet të fortë komunikimi, bashkëpunimi, propozimesh që pastaj, me Ministrinë e Arsimit të forcojmë akoma më shumë dialogun dhe ta bëjmë më produktiv.

Reformat në arsimin Parauniversitar, i hartojmë ne në ministri dhe i miratojmë në këtë sallë, ne deputetët e rritur. 
Por ato reforma bëhen për ju, prandaj është shumë e rëndësishme të bëhen edhe me ju.  Të jeni një zë i fortë, të jeni gjatë gjithë kohës të angazhuar, të informuar, të krijoni edhe ju politikat tuaja të vogla, t’i diskutoni nëpër komisionet tuaja parlamentare, që edhe nëse ne bëjmë ndonjë gabim, këndvështrimi juaj të jetë një “opozitë” e domosdoshme, kur është fjala për vendime që ndikojnë drejtpërdrejtë në cilësinë e arsimimit tuaj.


Të dashur deputetë, ju po rriteni në një kohë transformimesh digjitale dhe globale, që kurrë s’ka qenë më e shpejtë. 
Dhe na dikton që edhe praktikat tona arsimore të bëhen më të forta, më dinamike, kritike, dhe roli juaj bëhet i rëndësishëm. Na sfidoni me ide, na propozoni zgjidhje dhe se çfarë duhet të përmirësojmë në një arsim që ju përgatit për të ardhmen, sepse në këtë kohë që jetojmë, e ardhmja nuk është relative, e ardhmja vjen për një sekond.

Megjithatë, në themel të të gjitha zhvillimeve digjitale e teknologjike, baza janë dijet. Dhe dijet merren në shkollë. 

Prandaj, kur iu kërkojmë të vendosni celularin në kuti kur hyni në klasë, nuk duam t’ju largojmë nga teknologjia, por të forcojmë lëndët e TIK, orët në smartlab, në programe kodimi, në mënyrë që të fitoni dije të qëndrueshme, të zhvilloni mendimin kritik dhe aftësitë digjitale.

Paralel me përmirësimin e cilësisë në mësimdhënie, po kujdesemi që shkolla të jetë një hapësirë më gjithëpërfshirëse që krijon mundësi, promovon dhe mbështet talentet tuaja. 

Për herë të parë po organizojmë Festivalin e Shkencës – dhe ju e dini qe ne date 24 kemi fazen e pare ne nivel shkollash dhe ju falenderojmë për rolin tuaj motivues. 

Po ashtu po shkojmë përpara me Konkursin e Gjuhës Shqipe që feston vlerat tona unike të identitetit kombëtar.



Të gjithë ju jeni pjesë e programeve ‘Art dhe Zeje’, ‘Toka në Shkollë’, ‘Shkollë Qendër Komunitare’, “ekipesh sportive”, etj, etj.,  të cilat deri para pak vitesh nuk kanë qenë nëpër shkollat tona, por janë rezultat i përpjekjeve që shkolla të jetë jo vetëm vendi ku bëjmë mësim, japim provim e marrim detyra shtëpie, 
por ku formohemi si qytetarë, zhvillojmë talentet dhe aftësitë, si dhe bëhemi pjesë e mekanizmave qeverisës siç është ky parlament, një laborator demokracie, që ju edukon që në bankat e shkollës me modele të lidershipit. 
Dhe nuk duhet të harroni që Lidershipi nuk është privilegj, është të marrësh përgjegjësi për klasën tënde, për komunitetin tënd, për ekipin tënd.

[bookmark: OLE_LINK1]Jam shumë e lumtur që sot gjej këtë gjithëpërfshirje (minoritete dhe Aftesi te vecanta) në këtë sallë dhe që shumica janë vajza. 

I uroj suksese Anastasias, Geartit dhe Argisës si dhe shumë mbarësi drejtuesve të rinj që do të zgjidhen sot! 

Punoni me pasion për shkollën tuaj, për qytetin tuaj, për vendin tuaj! Asgjë s’të bën më krenar se sa integriteti yt!

Në fund, falënderoj edhe kryetarin, xhaxhi Nikon, që sot na mundësoi një bashkëbisedim, një seancë model dhe një kujtim kaq të bukur që do të kemi së bashku!

 
